ओह् आम जने’ई जून म्हीने दी इक स’ञ ही। सारे दिना दा मिट्टी-घट्‌टा उड्डियै शमाना उप्पर हवा च टंगोए दा हा। गर्मी कन्नै हफे दा लाल-सुर्ख होए दा सूरज घरोंदी बक्खी बेचैन जे’ई रात कट्टने गी जाने है आह्‌ला हा। इन्दर कुमार दा थ्री-व्हीलर ग्रेटर कैलाश दी बस्ती दे उस निक्के नेह् मदाना कोल आनियै रुकेआ। इन्दर कुमार ने ड्राइवर गी पैहे दित्ते अपना झोला चुक्केआ ते थ्री व्हीलर चा उतरेआ। उसने खद्दर दा लम्मा कुर्ता ते पजामा लाए दा हा। इन्दर कुमार दा घाट लम्मा ते नक्श-पत्तर त्रिक्खे न। उसदे मुंहां उप्पर चिट्‌टे ते काले बालें दी रली-मिली दी लम्मी दाढ़ी ऐ। उसने सनैह्‌रे चश्मे ते काले पतले फ्रेम आह्‌ली ऐनक लाई दी ही। मलाई-रलाइयै इन्दर कुमार इक नाजक तबीयत दा गम्भीर जे’आ मनुक्ख ऐ। दिक्खने आह्‌लें गी ओह् बिंद बजुर्ग-जन गै लभदा ऐ। एह् गल्ल बक्खरी ऐ-क जिसलै ओह् शीशे सामने खड़ोंदा ऐ तां उस दियां अक्खां हमेशां उस बुजुर्गाना दाढ़ी दे पिच्छें छप्पे दे इक जोआन इन्दर कुमार गी गै दिखदियां न।